
privind aprobarea documentației tehnico-economice (faza DALI) cu indicatorii tehnico-economici, a cheltuielilor aferente și a modelului contractului de mandat pentru obiectivul de investiții „Îmbunătățirea eficienței energetice în clădiri rezidențiale din Municipiul Câmpulung Moldovenesc”, în vederea finanțării în cadrul în cadrul Programului Regional Nord-Est 2021–2027, Prioritatea 3 -      O regiune durabilă, mai prietenoasă cu mediul, Apelul de proiecte PR/NE/2026/3/RSO2.1/1/Eficienta energetica Clădiri rezidențiale MRJ+M
Creșterea eficienței energetice a clădirilor rezidențiale colective reprezintă o preocupare importantă a administrației publice locale, având în vedere necesitatea reducerii consumurilor energetice, diminuării cheltuielilor suportate de populație și îmbunătățirii condițiilor de locuire.

La nivelul municipiului Câmpulung Moldovenesc există clădiri de locuințe colective construite în urmă cu mai multe decenii, care prezintă performanțe energetice reduse și necesită lucrări de reabilitare și modernizare. În acest context, municipalitatea a urmărit identificarea unor oportunități de finanțare nerambursabilă care să permită realizarea investițiilor necesare, fără ca întreaga valoare a acestora să fie suportată din resursele locale.

Prin Programul Regional Nord-Est 2021–2027, Prioritatea 3 – „Nord-Est – O regiune durabilă, mai prietenoasă cu mediul”, Obiectivul specific RSO2.1 – „Promovarea măsurilor de eficiență energetică și reducerea emisiilor de gaze cu efect de seră”, a fost lansat apelul de proiecte PR/NE/2026/3/RSO2.1/1/Eficiență energetică Clădiri rezidențiale MRJ+M, destinat finanțării investițiilor de creștere a eficienței energetice a clădirilor rezidențiale multifamiliale din mediul urban.

În vederea accesării acestei oportunități de finanțare, am inițiat demersurile necesare pentru pregătirea proiectului „Îmbunătățirea eficienței energetice în clădiri rezidențiale din Municipiul Câmpulung Moldovenesc”, care vizează imobilul Bloc Turn, situat în str. Dimitrie Cantemir nr. 6.

Imobilul, construit în anul 1974, cu regim de înălțime subsol tehnic, parter, 10 etaje și etaj tehnic retras, cuprinde 40 de apartamente și spații comerciale la parter. Alegerea acestuia a avut în vedere vechimea construcției, necesitatea intervențiilor de reabilitare energetică, performanța energetică redusă și posibilitatea îndeplinirii condițiilor de eligibilitate prevăzute de Ghidul solicitantului.

În procesul de pregătire a investiției au fost purtate discuții și organizate întâlniri cu reprezentanții asociației de proprietari, în vederea prezentării oportunității de finanțare, a lucrărilor propuse și a condițiilor de participare la proiect. 

Pentru realizarea investiției a fost elaborată documentația tehnico-economică la faza D.A.L.I., care cuprinde lucrări de reabilitare termică a anvelopei clădirii, înlocuirea tâmplăriei exterioare, intervenții asupra terasei, modernizarea instalațiilor și a iluminatului spațiilor comune, instalarea de panouri fotovoltaice și a unui sistem de stocare a energiei.

Proiectul vizează componenta rezidențială a imobilului și elementele comune aferente acesteia, fără includerea spațiilor comerciale de la parter în lucrările propuse spre finanțare.

Potrivit auditului energetic, implementarea soluției recomandate va conduce la îmbunătățirea clasei energetice a clădirii de la D la B, reducerea consumului specific de energie primară cu aproximativ 66,48% și reducerea consumului final de energie pentru încălzire cu aproximativ 74,62%.

Valoarea totală a investiției, conform documentației tehnico-economice, 4.042.065,38 lei, inclusiv TVA, din care C+M de 2.287.051,79 lei, inclusiv TVA. Valoarea cheltuielilor neeligibile este estimată la 438.651,98 lei cu TVA. Aceste valori reprezintă sunt estimate. În urma procedurilor de achiziție va rezulta valoarea finală a investiției.
Finanțarea cheltuielilor eligibile se propune a fi asigurată prin Programul Regional Nord-Est 2021–2027, în condițiile și limitele stabilite prin Ghidul solicitantului. Din bugetul local al Municipiului Câmpulung Moldovenesc se vor asigura contribuția proprie aferentă cheltuielilor eligibile, cheltuielile neeligibile și eventualele cheltuieli suplimentare necesare implementării investiției, în condițiile legii și ale contractului de finanțare.

Totodată, pentru reglementarea raporturilor dintre Municipiul Câmpulung Moldovenesc și Asociația de Proprietari Dimitrie Cantemir nr. 6, este necesară aprobarea modelului contractului de mandat, în conformitate cu prevederile Ghidului solicitantului, în vederea stabilirii drepturilor și obligațiilor părților privind pregătirea și implementarea proiectului.

Consider că realizarea acestei investiții este oportună și necesară, având în vedere beneficiile pe termen lung pentru locatari, reducerea consumurilor energetice și a emisiilor de gaze cu efect de seră, îmbunătățirea condițiilor de locuire și valorificarea posibilităților de finanțare nerambursabilă disponibile prin Programul Regional Nord-Est 2021–2027.



Având în vedere cele prezentate, precum și oportunitatea accesării fondurilor europene nerambursabile pentru realizarea acestei investiții, propun Consiliului Local al Municipiului Câmpulung Moldovenesc adoptarea proiectului de hotărâre în forma prezentată.

Cu această prezentare supun aprobării dumneavoastră proiectul de hotărâre. 
Consilier Local Berențan Corneliu - Petru

Viceprimarul municipiului Câmpulung Moldovenesc

